CELEX: 52019PC0313
Language: mt
Date: 2019-07-03
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit skont il-Ftehim bejn l-Unjoni Ewropea u l-Ġappun għal Sħubija Ekonomika fir-rigward tal-adozzjoni tal-Lista ta’ Arbitri

IL-KUMMISSJONI EWROPEA
            Brussell, 3.7.2019
            COM(2019) 313 final
            2019/0147(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit skont il-Ftehim bejn l-Unjoni Ewropea u l-Ġappun għal Sħubija Ekonomika fir-rigward tal-adozzjoni tal-Lista ta’ Arbitri
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat Konġunt stabbilit permezz tal-Ftehim bejn l-Unjoni Ewropea u l-Ġappun għal Sħubija Ekonomika, b’rabta mal-adozzjoni prevista tal-Lista ta’ individwi li jkunu lesti u jkunu jistgħu jservu bħala arbitri.
            
            
               2.Kuntest tal-proposta
            
            
               2.1.Il-Ftehim bejn l-Unjoni Ewropea u l-Ġappun għal Sħubija Ekonomika 
            
            
               Il-Ftehim bejn l-Unjoni Ewropea u l-Ġappun għal Sħubija Ekonomika (“il-Ftehim”) għandu l-għan li jilliberalizza u jiffaċilita l-kummerċ u l-investiment, kif ukoll jippromwovi relazzjoni ekonomika aktar mill-qrib bejn il-Partijiet.
            
            
               Fl-20 ta’ Diċembru 2018 il-Kunsill tal-Unjoni Ewropea kkonkluda l-Ftehim wara li r-ratifika tal-Parlament Ewropew fit-12 ta’ Diċembru 2018. Il-ftehim daħal fis-seħħ fl-1 ta’ Frar 2019.
            
            
               2.2.Il-Kumitat Konġunt
            
            
               L-Artikolu 22.1(1) tal-Ftehim jistabbilixxi l-Kumitat Konġunt li jinkludi rappreżentanti miż-żewġ Partijiet. Id-deċiżjonijiet u r-rakkomandazzjonijiet kollha tal-Kumitat Konġunt għandhom jittieħdu b’kunsens u jistgħu jiġu adottati matul laqgħa wiċċ imb wiċċ jew bil-miktub  (l-Artikolu 22.2 (3)).
            
            
               Skont is-subparagrafu 4 (f) tal-Artikolu 22.1 tal-Ftehim, il-Kumitat Konġunt adotta fl-ewwel laqgħa tiegħu fil-10 ta’ April 2019 ir-Regoli ta’ Proċedura ta’ Bord u l-Kodiċi ta’ Kondotta għall-Arbitri kif imsemmi fl-Artikolu 21.30 fil-Kapitolu dwar is-Soluzzjoni tat-Tilwim. 
            
            
               2.3.L-att previst tal-Kumitat Konġunt 
            
            
               Skont il-paragrafu 1 tal-Artikolu 21.9, il-Kumitat Konġunt għandu jistabbilixxi wkoll lista ta’ mill-inqas disa’ individwi li huma lesti u kapaċi li jservu ta’ arbitri (“l-att previst”).
            
            
               Deċiżjoni bħal din mill-Kumitat Konġunt kellha ssir fil-prinċipju fl-ewwel laqgħa tiegħu skont il-paragrafu 2 tal-Artikolu 22.1 tal-Ftehim. Madankollu jista’ jsir ukoll bil-miktub, skont il-paragrafu 3 tal-Artikolu 22.2 tal-Ftehim.
            
            
               Skont il-paragrafu 1 tal-Artikolu 21.9 il-lista għandha tkun magħmula minn tliet sublisti: sublista għal kull Parti u sublista għal individwi li ma jkunu ċittadini tal-ebda Parti u li għandhom iservu bħala l-President tal-grupp. Kull sublista għandha tinkludi tal-anqas tliet individwi. Għall-istabbiliment jew għal aġġornament tas-sublista ta’ Presidenti, kull Parti tista’ tipproponi sa tliet individwi.
            
            
               Tħejja abbozz ta’ lista ta’ ħmistax-il individwu li huma lesti u kapaċi jservu ta’ arbitri bejn il-partijiet.
            
            
               3.Pożizzjoni li trid tittieħed f’isem l-Unjoni
            
            
               Din il-proposta għal Deċiżjoni tal-Kunsill tistabbilixxi l-pożizzjoni li għandha tittieħed f’isem l-Unjoni fil-Kumitat Konġunt stabbilit permezz tal-Ftehim bejn l-Unjoni Ewropea u l-Ġappun għal Sħubija Ekonomika, b’rabta mal-adozzjoni tal-Lista tal-individwi li jkunu lesti u jkunu jistgħu jservu bħala arbitri.
            
            
               Tħejja abbozz ta’ lista ta’ ħmistax-il individwu li huma lesti u kapaċi jservu ta’ arbitri bejn il-partijiet. Il-lista tissodisfa r-rekwiżiti tal-paragrafu 1 tal-Artikolu 21.9 tal-Ftehim, fejn kull sublista għandha tinkludi mill-inqas tliet individwi. Is-sublista għall-UE tinkludi erba’ individwi, is-sublista għall-Ġappun tinkludi ħames individwi u s-sublista ta’ presidenti miftiehma b’mod konġunt tinkludi sitt individwi.
            
            
               L-adozzjoni ta’ dawn id-dokumenti hija essenzjali biex id-dispożizzjonijiet tal-Ftehim isiru operazzjonali fil-Kapitolu 21 (Soluzzjoni ta’ Tilwim) u għalhekk biex tiġi żgurata l-implimentazzjoni bla xkiel tal-Ftehim.
            
         
         
            
               4.Bażi ġuridika
            
            
               4.1.Bażi ġuridika proċedurali
            
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f'isem l-Unjoni f'sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi l-atti li jkollhom effetti legali skont ir-regoli tad-dritt internazzjonali li jirregola l-korp ikkonċernat. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-UE”
                  1
               .
            
            
               4.1.2.Applikazzjoni għall-każ preżenti
            
            
               Il-Kumitat Konħunt huwa korp stabbilit bi ftehim, jiġifieri l-Ftehim bejn l-Unjoni Ewropea u l-Ġappun għal Sħubija Ekonomika.
            
            
               L-att li l-Kumitat Konġunt huwa mitlub jadotta jikkostitwixxi att b’effetti legali. L-att previst se jkun vinkolanti skont id-dritt internazzjonali b’konformità mal-Artikolu 102 tal-Ftehim.
            
            
               L-att previst ma jissupplimentax u ma jemendax il-qafas istituzzjonali tal-Ftehim.
            
            
               Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) tat-TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva għal Deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.
            
            
               4.2.2.Applikazzjoni għall-każ preżenti
            
            
               L-objettiv ewlieni u l-kontenut tal-att previst huma relatati mal-politika kummerċjali komuni.
            
            
               Għalhekk, il-bażi ġuridika sostantiva tad-Deċiżjoni proposta hija l-Artikolu 207 tat-TFUE.
            
            
               4.3.Konklużjoni
            
            
               Jenħtieġ li l-bażi ġuridika tad-Deċiżjoni proposta tkun l-Artikolu 207 tat-TFUE, flimkien mal-Artikolu 218(9) tat-TFUE.
            
            
               2019/0147 (NLE)
            
            
               Proposta għal
            
         
         
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit skont il-Ftehim bejn l-Unjoni Ewropea u l-Ġappun għal Sħubija Ekonomika fir-rigward tal-adozzjoni tal-Lista ta’ Arbitri
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikoli 207(3) u l-ewwel subparagrafu tal-Artikolu 207(4) flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-Ftehim bejn l-Unjoni Ewropea u l-Ġappun għal Sħubija Ekonomika (“il-Ftehim”) ġie konkluż mill-Unjoni permezz tad-Deċiżjoni tal-Kunsill (UE) 2018/1907 tal-20 ta’ Diċembru 2018
                  2
                u daħal dfis-seħħ fl-1 ta’ Frar 2019. Skont l-Artikolu 22.1(4) tal-Ftehim, il-Kumitat Konġunt għandu jiżgura li dan il-Ftehim jaħdem sew u b’mod effettiv.
            
            
               (2)L-Artikolu 21.9 (1) tal-Ftehim jipprevedi li l-Kumitat Konġunt matul l-ewwel laqgħa tiegħu jistabbilixxi lista ta’ mill-inqas disa’ individwi li huma lesti u kapaċi li jservu ta’ arbitri. Skont il-paragrafu 3 tal-Artikolu 22.2 tal-Ftehim, id-deċiżjonijiet tal-Kumitat Konġunt jistgħu jiġu adottati wkoll bil-miktub.
            
            
               (3)Jixraq li tiġi stabbilita l-pożizzjoni li għandha tittieħed f’isem l-Unjoni fil-Kumitat Konġunt, għax id-Deċiżjoni se tkun vinkolanti għall-Unjoni,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tittieħed f’isem il-Kumitat Konġunt stabbilit skont il-Ftehim bejn l-Unjoni Ewropea u l-Ġappun għal Sħubija Ekonomika fir-rigward tal-adozzjoni tal-Lista ta’ Arbitri għandha tkun ibbażata fuq l-abbozz ta’ deċiżjoni tal-Kumitat Konġunt mehmuż ma’ din id-Deċiżjoni.
            
            
               Artikolu 2
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Is-Sentenza tal-Qorti tal-Ġustizzja tas-7 ta’ Ottubru 2014, il-Ġermanja vs il-Kunsill, C-399/12, ECLI:EU:C:2014:2258, il-paragrafi 61 sa 64. 
               
               
                  
                     (2)
                  
                        ĠU L 330, 27.12.2018, p. 1.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 3.7.2019
            COM(2019) 313 final
            ANNESS
            ta'
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit skont il-Ftehim bejn l-Unjoni Ewropea u l-Ġappun għal Sħubija Ekonomika fir-rigward tal-adozzjoni tal-Lista ta’ Arbitri
            
               
         
         
            
               ABBOZZ
            
            
               DEĊIŻJONI Nru …/2019 TAL-KUMITAT KONĠUNT
            
            
               SKONT IL-FTEHIM BEJN L-UNJONI EWROPEA U L-ĠAPPUN GĦAL SĦUBIJA EKONOMIKA 
            
            
               ta’ …
            
            
               dwar l-istabbiliment tal-lista ta’ 
            
            
               individwi li huma lesti u kapaċi li jservu ta’ arbitri
            
            
               IL-KUMITAT KONĠUNT,
            
            
               Wara li kkunsidra l-Ftehim bejn l-Unjoni Ewropea u l-Ġappun għal Sħubija Ekonomika, iffirmat f'Tokyo fis-17 ta' Lulju 2018, u b'mod partikolari l-Artikoli 21.9 (1) u 22.2 (3) tiegħu,
            
            
               ADOTTA DIN ID-DEĊIŻJONI:
            
            
               1.Il-lista ta’ individwi li huma lesti u kapaċi jservu bħala arbitri hija stabbilita kif imniżżel fl-Anness.
            
            
               Din id-deċiżjoni għandha tidħol fis-seħħ fid-data tal-adozzjoni tagħha.
            
            
               Magħmul fi … fi …
            
            
                     
                        Għall-Kumitat Konġunt
                     
                  
               
                     
                        Ministru għall-Affarijiet Barranin tal-Ġappun
                     
                  
                  
                     
                        Rappreżentant tal-UE
                     
                  
               
               ANNESS 
            
            
               IL-LISTA TAL-ARBITRI 
            
            
               LI GĦALIHOM HEMM REFERENZA FL-ARTIKOLU 21.9 (1) TAL-FTEHIM
            
            
               L-arbitri proposti mill-Unjoni Ewropea 
            
            
               1.Pieter Jan KUIJPER
            
            
               2.Laurence BOISSON DE CHAZOURNES
            
         
         
            
               3.Giorgio SACERDOTI
            
            
               4.Hélène RUIZ FABRI
            
            
               Arbitri proposti mill-Ġappun 
            
            
               1.Akio SHIMIZU
            
            
               2.Ichiro ARAKI
            
            
               3.Shotaro OSHIMA
            
            
               4.Kozo KAWAI
            
            
               5.Hironobu SAKAI
            
            
               Presidenti 
            
            
               1.Merit JANOW (L-Istati Uniti) 
            
            
               2.David UNTERHALTER (L-Afrika t'Isfel)
            
            
               3.Christian HAEBERLI (l-Iżvizzera)
            
            
               4.Armand DE MESTRAL (il-Kanada)
            
            
               5.William DAVEY (L-Istati Uniti)
            
            
               6.Jennifer A. HILLMAN (l-Istati Uniti)